Lîm An-khó

**Lîm An-khó** () sī Tâi-oân Tâi-lâm-chhī chhut-sin ê chit-gia̍p iá-kiû soán-chhiú, chit-má tī Ji̍t-pún Chit-pāng Kî-gio̍k Se-bú Sai hāu-le̍k, chìn-chêng bat hāu-le̍k kòe Tiong-hôa Chit-pāng Thóng-it 7-ELEVEn Sai, siú-pī ūi-tì sī gōa-iá-chhiú, mā bat tam-jīm kòe tâu-chhiú.

## Seng-pêng
Lîm An-khó ê a-pah sī Tâi-oân-lâng, a-bú sī A-kin-tîng-lâng, tī kok-sió 4-nî ê sî ka-ji̍p iá-kiû-tūi. 3-kip iá-kiû sî-kî tâu táⁿ lóng ū chiâⁿ hó ê piáu-hiān, chìn-ji̍p Bûn-hòa Tāi-ha̍k liáu-āu chú-iàu tam-jīm tâu-chhiú, mā chok kî-thāi ē-tàng í tâu-chhiú ê sin-hūn khì kok-gōa hoat-tián. 2018-nî 11-goe̍h bat khì Ji̍t-pún chiap-siū Ji̍t-pún Chit-pāng Tang-pak Lo̍k-thian Golden Eagles ê chhek-chhì, tān-sī lo̍h-bóe in-ūi thé-kiám bô-kòe bô-hoat-tō͘ chhiam-iok。

2019-nî 7-goe̍h tī Tiong-hôa Chit-pāng kùi-tiong soán-siù-hōe lāi-té hō͘ Thóng-it 7-ELEVEn Sai í tē-1-lûn tē-4-ūi kéng ji̍p-khì, kāng-goe̍h tio̍h-oân-sêng chhiam-iok, sui-jiân í tâu-chhiú sin-hūn pò-miâ, tān-sī in-ūi pòaⁿ-kùi ka-bêng, só͘-í seng tam-jīm iū-gōa-iá-chhiú ûi-chú, "tâu táⁿ jī-to-liû" tio̍h tī keh-nî kiû-kùi chiah beh chhì. 9-goe̍h 20 in-ūi it-kun táⁿ-se̍k-sò͘ í-keng chiap-kīn sin-jîn-ông ê chu-keh, ka-siōng kiû-tūi chiàn-chek chhi-chhám kah kùi-āu-sài bô-iân, tio̍h hőng pàng-lo̍h-khì jī-kun lâi pó-liû āu-chi̍t-kùi ê chu-keh.

2020-nî tùi chhun-hùn khai-sí chhì-khòaⁿ-māi "tâu táⁿ jī-to-liû", tān-sī 3-goe̍h-chho͘ ê sî in-ūi kàu-liān-thoân kám-kak khòng-kiû kah kiû-sok lóng thang koh kái-siān, iah bē-tàng kóng sī chheng-chit ê tâu-chhiú, só͘-í koat-tēng hō͘ Lîm An-khó pún-kùi choan-jīm iá-chhiú, "tâu táⁿ jī-to-liû" lâi-nî chiah-koh thiáu-chiàn. Tān-sī 2021-nî Lîm An-khó chhun-hùn tio̍h bô koh chhì jī-to-liû ah, choan-jīm iá-siú.

2025-nî 11-goe̍h 3-hō, Lîm An-khó hêng-sú lí-gōa kiû-oân khoân-lī. 11-goe̍h 17, Ji̍t-pún Chit-pāng Kî-gio̍k Se-bú Sai thàu-kòe "ji̍p-chat chè-tō͘" tit-tio̍h kah Lîm An-khó ê gī-iok-khoân. 11-goe̍h 22, chèng-sek ka-bêng Kî-gio̍k Se-bú Sai。

## Keng-le̍k
* Tâi-lâm-chhī An-lâm-khu An-khèng Kok-sió Siàu-pāng-tūi
* Tâi-lâm Chhī-li̍p Kiàn-heng Kok-bîn Tiong-ha̍k Chheng-siàu-pāng-tūi
* Tâi-lâm-chhī Su-li̍p Lâm-eng Ko-kip Siong-kang Chit-gia̍p Ha̍k-hāu Chheng-pāng-tūi
* A-chiu Chheng-pāng Kím-phiau-sài Tiong-hôa Tāi-piáu-tūi (2014)
* U-18 Sè-kài-poe Iá-kiû-sài Tiong-hôa Tāi-piáu-tūi (2015)
* U-23 Sè-kài-poe Iá-kiû-sài Tiong-hôa Tāi-piáu-tūi (2016)
* Tâi-pak-chhī Tiong-kok Bûn-hòa Tāi-ha̍k Iá-kiû-tūi (Bí-hu Kī-jîn)
* Chông-oa̍t Chún-eng Iá-kiû-tūi (2018-nî－2019-nî)
* Tiong-hôa Chit-pāng Thóng-it 7-ELEVEn Sai (2019-nî 7-goe̍h 23－2025-nî)
* Ji̍t-pún Chit-pāng Kî-gio̍k Se-bú Sai (2025-nî 11-goe̍h 22－)

## Chit-pāng Seng-gâi Sêng-chek
### Tiong-hôa Chit-pāng
* (**Chho͘-o͘-jī** sī hit-nî siōng-hó ê sêng-chek)

## Te̍k-sû Sū-chek
* 2017-nî tē-19-kài Mûi-hoe-kî Choân-kok Tāi-ha̍k Iá-kiû Kím-phiau-sài MVP, tâu-chhiú-chióng.
* 2019-nî 8-goe̍h 11, tī Hoa-liân Koān-li̍p Tek-heng Iá-kiû-tiôⁿ thâu-1-pái sian-hoat, bīn-tùi Lamigo Thô-oân, siú-pī ūi-tì sī iū-gōa-iá-chhiú. Keh-ji̍t tī kâng chi̍t-ê tē-tiôⁿ chài-tō͘ sian-hoat, thâu-1-ê táⁿ-se̍k tit-tio̍h sì-pháiⁿ-kiû pó-sàng, thâu-1-pái khiā khì--lih lúi-pau, tī tē-2 táⁿ-se̍k bīn-tùi sian-hoat tâu-chhiú Grimes phah-chhut seng-gâi thâu-1-ê an-táⁿ. Tē-4 táⁿ-se̍k bīn-tùi Lōa Tì-hoân kòng-chhut chó-gōa-iá hong-hiòng 3-hun táⁿ-tiám ê hőng-bú-láng, sī i seng-gâi tē-1-hong。
* 2019-nî 8-goe̍h 22, tī Tâi-lâm Chhī-li̍p Iá-kiû-tiôⁿ tùi-chiàn Lamigo Thô-oân, tī iân-tn̂g-sài ê tē-11-kio̍k bīn-tūi Âng Sèng-khim phah-chhut kò-jîn chit-pāng seng-gâi thâu-1-ki chài-kiàn an-táⁿ, hō͘ Thóng-it 7-ELEVEn Sai lo̍h-bóe í 8 pí 7 phah-iâⁿ Lamigo Thô-oân。
* 2020-nî 4-goe̍h 30, tī Tâi-lâm Chhī-li̍p Iá-kiû-tiôⁿ tùi-chiàn Tiong-sìn Hiaⁿ-tī, tī 5-kio̍k-hā bīn-tùi Phêⁿ Sek-éng kòng-chhut kò-jîn chit-pāng seng-gâi thâu-1-ki móa-lúi choân-lúi-táⁿ.
* 2020-nî 5-goe̍h 1-hō, Tâi-lâm Chhī-li̍p Iá-kiû-tiôⁿ tùi-chiàn Hù-pang Hān-chiòng ê pí-sài tang-tiong, 2-kio̍k-hā bīn-tùi tùi-hong sian-hoat tâu-chhiú Sosa kòng-chhut 3-hun-phàu, liân-sòa sì-tiôⁿ kòng-chhut hőng-bú-láng, kah Tiong-chit sin-jîn kì-lo̍k pêⁿ-chē (2016-nî Ông Pek-iông).
*2020-nî kiû-kùi, in-ūi COVID-19 ê koan-hē, sè-kài-siōng só͘-ū ê chit-pāng sài-sū lóng chiām-thêng, kan-na Tiong-hôa Chit-pāng thang kè-sio̍k pí-sài, thàu-kòe choân-kiû Eng-gí choán-pò͘, hō͘ sè-kài lóng koan-chù tio̍h Tâi-oân ê iá-kiû, ū chi̍t-pòaⁿ A-kin-tîng hiat-thóng ê Lîm An-khó, koh siū-tio̍h A-kin-tîng mûi-thé ê choan-hóng pò-tō.
* 2020-nî 6-goe̍h 20, tī Sin-chng Iá-kiû-tiôⁿ tùi-chiàn Hù-pang Hān-chiòng ê pí-sài tang-tiong, kòng-chhut kò-jîn chit-pāng seng-gâi thâu-1-pái ê tan-tiôⁿ siong-hióng-phàu.
* 2020-nî 6-goe̍h 21, tī Sin-chng Iá-kiû-tiôⁿ tùi-chiàn Hù-pang Hān-chiòng ê pí-sài tang-tiong, ta̍t-sêng kò-jîn chit-pāng seng-gâi 1-tiôⁿ 6-hun táⁿ-tiám ê sin-kì-lo̍k, jî-chhiáⁿ liân-sòa 2-kang tan-tiôⁿ siong-hióng-phàu, pēng-chhiáⁿ liân-sòa 4-tiôⁿ kòng-chhut hőng-bú-láng.
* 2020-nî 6-goe̍h 27, tī Thô-hn̂g Kok-chè Iá-kiû-tiôⁿ tùi-chiàn Lo̍k-thian Thô-oân, ta̍t-sêng pún-kùi tē-3-pái ê tan-tiôⁿ siong-hióng-phàu (mā sī kīn 5-chiàn ê tē-3-pái).
* 2020-nî 7-goe̍h 1-hō, tī Tâi-lâm Iá-kiû-tiôⁿ tùi-chiàn Hù-pang Hān-chiòng, bīn-tùi Iôⁿ Pin phah-chhut kò-jîn chit-pāng seng-gâi **tē-100-ki an-táⁿ**.
*2020-nî8-goe̍h 6-hō, tī Tâi-tiong Chiu-chè Iá-kiû-tiôⁿ tùi-chiàn Tiong-sìn Hiaⁿ-tī, 8-kio̍k-siōng bīn-tùi Tân Pek-hô kòng-chhut iū-gōa-iá hong-hiòng ê móa-lúi choân-lúi-táⁿ, sī kò-jîn seng-gâi (mā sī pún-kùi) tē-2-ki móa-lúi choân-lúi-táⁿ.
* 2020-nî 9-goe̍h 29, tī Tâi-lâm Iá-kiû-tiôⁿ tùi-chiàn Tiong-sìn Hiaⁿ-tī, bīn-tùi Koan Tāi-goân kòng-chhut **hit1-kùi tē-30-ki hőng-bú-láng**, mā chhòng-chō sin-jîn-nî siōng-chē choân-lúi-táⁿ ê kì-lo̍k (goân kì-lo̍k sī Ông Pek-iông tī 2016-nî ê 29-ki). mā-sī siōng siàu-liân ta̍t-sêng 30-hong ê táⁿ-chiá, Thóng-it Sai thâu-1-ūi ta̍t-sêng chi̍t-kùi 30-hong ê pún-thó͘ táⁿ-chiá.
*2020-nî 11-goe̍h 5-hō, Tiong-chit Tâi-oân Tōa-sài tē-3-tiôⁿ tùi-chiàn Tiong-sìn Hiaⁿ-tī, 2-kio̍k-hā bīn-tùi tùi-hong sian-hoat tâu-chhiú Miranda phah-chhut seng-gâi tī Tâi-oân Tōa-sài ê thâu-1-ki sam-lúi an-táⁿ.
* 2020-nî Tâi-oân Tōa-sài tùi-chiàn Tiong-sìn Hiaⁿ-tī, 7-tiôⁿ pí-sài lóng sī sian-hoat chhut-sài, phah-chhut choân-tūi siōng chē ê 10-ki an-táⁿ, táⁿ-kek-lu̍t 0.370 choân-tūi tē-2-koân, sī Thóng-it 7-ELEVEn Sai tit-tio̍h chóng-koan-kun ê tiōng-iàu kong-sîn chi-it.
* 2021-nî 7-goe̍h 21, tī Thô-hn̂g Kok-chè Iá-kiû-tiôⁿ tùi-chiàn Lo̍k-thian Thô-oân, bīn-tùi Tioⁿ Hí-khái phah-chhut kò-jîn chit-pāng seng-gâi ê tē-200-ki an-táⁿ.
* 2024-nî 4-goe̍h 12, tī Tâi-lâm Iá-kiû-tiôⁿ tùi-chiàn Tâi-kǹg Hiông-eng, bīn-tùi Lûi-kong kòng-chhut chài-kiàn móa-lúi choân-lúi-táⁿ, sī seng-gâi thâu-1-ki chài-kiàn móa-lúi choân-lúi-táⁿ.
* 2025-nî 6-goe̍h 28, tī Tâi-lâm Iá-kiû-tiôⁿ tùi-chiàn Hù-pang Hān-chiòng, 4-kio̍k-hā bīn-tùi Elias kòng-chhut tiong-gōa-iá hong-hiòng nn̄g-hun táⁿ-tiám ê hőng-bú-láng, ta̍t-sêng seng-gâi pah-hong (百-).

## Chham-khó Chu-liāu

## Gōa-pō͘ Liân-kiat